  Анжелика Тихонова корреспондент Долганъёс, эвенкъёс, ижоръёс, хантыос, абазинъёс, ненецъёс, карелъёс, челканъёс, мансиос, шорецъёс, саамъёс, нагайбакъёс но бесерманъёс пумиськизы Ижкарын 2016-тӥ арын 25-тӥ шуркынмонэ Калыкъёслэн эшъяськон юртазы. 9 улосвылъёсысь 30 егитъёсты ӧжыт лыдъем выжы калыкъёслэн форумзы огазеяз. Со сярысь ивортэ «Удмуртия» агентстволэн корреспондентэз. Форуме пыриськисьёслы ӟеч кылъёсын вазиськиз Удмуртиысь йӧскалык политикая министр Лариса Буранова. «Туннэ нуналлы трос гинэ площадкаос, форумъёс, кытын люкасько ӧжыт лыдъем выжы калыкысь потэмъёс. Егитъёс но люкасько. Кемалась ик ӧвӧл Тюменьын форум ортчиз. Люкасько мӧйыослы огазеяськонъёс, пӧртэм калык киужъя, калыкъёслэн лулчеберетэнызы тодматӥсь форумъёс. Но асьмелы уггес тырмы на площадка, кытын люкаськысалзы, асэнызы, опытэнызы тодматысалзы быдэс кунысьтымы ӧжыт лыдъем выжы калыкъёсысь потэмъёс. Со Кавказ но, Уйпал но, Шор Россия но. Малы ке шуоно асьмеос туж пӧртэмесь, улӥськом пӧртэм интыосын, экономикая но мерлыкъя пӧртэм югдурын. Малпасько, асьмеос ог-огмылы тунсыко но пайдалыко луыны быгатом. <…> Котькытын мед уломы, юанъёсмы, шуг-секытъёсмы, ужпумъёсмы ог-выллемесь. Нош валтӥсь ужпуммы одӥг — ас калыктэ, кылдэ утён», — пусйиз министр. Форуме пыриськись котькуд калык ас выжыеныз, ужаменызы, калыксэс утён амалъёсынызы тодматӥз. Бесерман калыкысь потэм Наталья Дюкина калык сям-йылолъёссэс утьыны йӧскалык шулдыръяськонъёссэс ортчытон юрттэ шуыса пусйиз. «2015-тӥ арын Яр ёросысь Вортча гуртын бесерманъёлэн «Кӧрбан» элькун йӧскалык шулдыръяськонзы ортчиз. Со праздникез ортчытонэ мыло-кыдо пыриськизы лулчеберет удысын тыршисьёс. Библиотекаосын ужасьёс нылпиослы «Пичи кӧрбан» семья площадка дасязы. Отын калык бесерманъёслэн шудонъёсынызы но сямъёсынызы тодматскиз», — вераз со. Красноярск шаерысь Таймырысь шаертодонъя музейлэн ӧжыт лыдъем калыкъёсты утён бордын тыршемез сярысь вераз Бэлла Чуприна. Нош Ленинград улосвылысь ижор Дмитрий Харакка-Зайцев валтӥсь ужпумзы ижоръёслы ас выжызэс гажан пыӵатон бордын вал шуыса пусйиз. «1937-тӥ арысен 1990-тӥ аръёс пумозь ижор луыны кышкыт но возьыт вал. Мон ачим пичи дыръям но ижоръёс ас кылынызы вераськыку, ми палъёсысь мукет калыкъёс алылӥзы соосты, ӟуч кылын вераськыны косылӥзы», — вераз со. Харакка-Зайцевлэн верамезъя, выжыоссэс гажан пыӵатон понна соос сяме пырем пужыоссэс, пусъёссэс огшоры улонэ пыртыны кутскиллям. Нылъёсты пужыятскыны дышетӥллям, асьсэлы телефонлы пуйыос, значокъёс, магнитъёс лэсьтылӥллям. Со сяна бадӟым ӵектоссы вылэм ижор дырпус лэсьтонъя. Ханты-Мансийск автономной округысь манси калыкысь потэм Валерий Алфёров егитъёслы форум ортчытъянын дышем амалъёссы сярысь вераз. Ваньзылы тунсыко потӥз со ужрадъёслэн ужпумзы — семья кылдытон. «Семьяос вань ини. Но лыдпусъёсъя вераны ум на быгатӥське, кӧня соос. 2017-тӥ арын егитъёслы форуммы юбилейзэ пусъёз ини. Со дырозь ми лыдъялом но шараялом ини», — шуиз Алфёров. Тодады вайытом, таӵе форум Удмуртиын нырысьсэ ортче. Нырысетӥ нуналэз солэн Ижкарын Эшъяськон юртын ортче. Нош кыкетӥ нуналаз, 26-тӥ шуркынмонэ, форуме пыриськисьёс Юкаменск ёросэ, Шамардан гуртэ потозы. Отын соос бесерман лулчеберетэн тодматскозы. Тегъёс: Ижкар Удмуртия йӧскалыклулчеберет форум Калыкъёслэнэшъяськонюртсы бесерманъёс йӧслыкъёс  